Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
30. októbra  2002
K materiálu č. 7840/2002
K bodu č. 23	
     

S T A N O V I S K O

k návrhu zákona, ktorým sa mení a dopĺňa zákon č. 245/2002 Z. z. o náhradnom výživnom a Fonde náhradného výživného a ktorým sa mení a dopĺňa zákon č. 94/1963 Zb. Zákon o rodine v znení neskorších predpisov    

I
	Návrh zákona, ktorým sa mení a dopĺňa zákon č. 245/2002 Z. z. o náhradnom výživnom a Fonde náhradného výživného a ktorým sa mení a dopĺňa zákon č. 94/1963 Zb. Zákon o rodine v znení neskorších predpisov predkladá na rokovanie vlády SR minister práce, sociálnych vecí a rodiny SR mimo Plánu legislatívnych úloh vlády SR na rok 2002 a na základe návrhu uznesenia vlády SR  k zmenám legislatívnych noriem podmieňujúcich návrh štátneho rozpočtu na rok 2003.
II
	Dôvodom predloženia tohto návrhu zákona je nesúlad zákona o náhradnom výživnom s inými právnymi predpismi, ale aj jeho nesystémovosť, ktorú tento zákon vniesol do realizácie sociálnej reformy jednotlivých systémov sociálnej oblasti.	
III.
	V práve ES/EÚ nie je problematika návrhu zákona upravená a je  ponechaná na vnútroštátnu úpravu. Problematikou poskytovania výživného sa zaoberá Európsky dohovor o výkone práv dieťaťa z roku 1996 a v medzinárodnom práve Dohovor o právach dieťaťa z roku 1990.
IV
	Všeobecná časť dôvodovej správy obsahuje doložku zlučiteľnosti vypracovanú po formálnej i obsahovej stránke v súlade s Legislatívnymi pravidlami vlády SR. Upozorňujeme však predkladateľa, že v bode 6 (gestor) je potrebné nahradiť ministerstvo práce, sociálnych vecí a rodiny slovom „bezpredmetné“, nakoľko ústredný orgán štátnej správy sa v tomto bode uvádza iba v prípade ak sa návrhom právneho predpisu transponuje smernica.
	Sekcia Inštitút pre aproximáciu práva ÚV SR súhlasí s tvrdením predkladateľa, ktoré vyjadril v doložke zlučiteľnosti o bezpredmetnosti posudzovania súladu návrhu zákona s právom EÚ vzhľadom na vnútroštátny charakter upravovanej problematiky a z hľadiska aproximácie práva neuplatňuje k návrhu zákona žiadne pripomienky. 

Bratislava	29.10.2002	
Vypracoval:	Mgr. Silvia Fajtáková,
	
Tel.:	57295601

JUDr. Mária Krošlákovágenerálna riaditeľka